A TANÁCS 1463/2006/EK RENDELETE
(2006. június 19.)
az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló 1698/2005/EK rendeletnek Bulgária és Románia Európai Unióhoz való csatlakozására tekintettel történő kiigazításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel Bulgária és Románia 2005. április 25-én Luxembourgban aláírt csatlakozási szerződésére és különösen annak 4. cikke (3) bekezdésére,
tekintettel Bulgária és Románia csatlakozási okmányára és különösen annak 56. cikkére,
tekintettel a Bizottság javaslatára,
mivel:
(1)
Az 1698/2005/EK tanácsi rendelet (1) a 2007-2013-as programozási időszakra általános szabályokat vezetett be a vidékfejlesztési politika közösségi támogatására vonatkozóan, továbbá meghatározta a vidékfejlesztéssel kapcsolatos prioritásokat és intézkedéseket.
(2)
Ezeket az általános szabályokat és intézkedéseket ki kell igazítani, hogy Bulgária és Románia Európai Unióhoz való csatlakozásának időpontjától e két országban végre lehessen hajtani azokat.
(3)
Az 1698/2005/EK rendelet kötelező Leader-tengelyt hoz létre a vidékfejlesztési programon belül, és e tengelyre kell előirányozni az EMVA-ból a program számára nyújtott támogatás minimális százalékát. Tekintettel arra, hogy Bulgária és Románia nem rendelkezik tapasztalattal a Leader-megközelítés végrehajtásában, valamint arra, hogy ki kell alakítani a Leader alkalmazását szolgáló megfelelő helyi kapacitást, ezekben az országokban a 2010-2013-as időszakban 2,5 %-os átlagos pénzügyi hozzájárulást kell alkalmazni a Leader-tengelyre vonatkozóan.
(4)
Annak érdekében, hogy Bulgária és Románia 2013-ig részesülhessen a részben önellátó mezőgazdasági üzemek részére nyújtott támogatásból, valamint a termelői csoportok létrehozására vonatkozó átmeneti intézkedések nyújtotta előnyökből, az ezen intézkedésekből részesülő országok felsorolását ki kell egészíteni Bulgáriával és Romániával.
(5)
Az 1698/2005/EK rendeletet ezért ennek megfelelően módosítani kell,
ELFOGADTA EZT A RENDELETET:
1. cikk
Az 1698/2005/EK rendelet a következőképpen módosul:
1.
A 17. cikk (2) bekezdése a következő albekezdéssel egészül ki:
„Bulgária és Románia tekintetében a 2010-2013-as időszakban az EMVA teljes hozzájárulásának átlagosan legalább 2,5 %-át a 4. tengelyre kell fenntartani. Ezen százalékszám kiszámításakor figyelembe kell venni az EMVA-ból a 2007-2009-es időszakban az említett tengelyre nyújtott minden hozzájárulást.”
2.
A 20. cikk d) pontjának bevezető szavai helyébe a következő szöveg lép:
„átmeneti intézkedések Bulgária, a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Románia, Szlovénia és Szlovákia számára az alábbiak vonatkozásában:”
2. cikk
Ez a rendelet 2007. január 1-jén lép hatályba, Bulgária és Románia csatlakozási szerződésének hatálybalépésére figyelemmel.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxemburgban, 2006. június 19-én.